
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr.171/2008 pentru ratificarea Acordului între Guvernul României şi Guvernul Republicii Federale Germania privind colaborarea financiară pentru anul 2006, semnat la Bucureşti la 24 iulie 2008, cu care comisia noastră a fost sesizată în fond cu adresa Biroului Permanent nr. PL.x. 9 din 2 februarie.
	PREŞEDINTE,

Viorel Ştefan

RAPORT

asupra proiectului de Lege privind aprobarea Ordonanţei de urgenţă a Guvernului nr.171/2008 pentru ratificarea Acordului între Guvernul României şi Guvernul Republicii Federale Germania privind colaborarea financiară pentru anul 2006, semnat la Bucureşti la 24 iulie 2008
Cu adresa nr.PL.x. 9 din 2 februarie 2009, Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr.171/2008 pentru ratificarea Acordului între Guvernul României şi Guvernul Republicii Federale Germania privind colaborarea financiară pentru anul 2006, semnat la Bucureşti la 24 iulie 2008.
La întocmirea raportului s-a avut în vedere avizul favorabil al Consiliului Legislativ, cu observaţii şi propuneri, trimis cu adresa nr.1461/20.11.2008.
Proiectul de ordonanţă de urgenţă are ca obiect ratificarea Acordului între Guvernul României şi Guvernul Republicii Federale Germania privind colaborarea financiară pentru anul 2006, semnat la Bucureşti la 24 iulie 2008.
Acordul reprezintă o înţelegere bilaterală, semnată la nivel guvernamental, care, prin obiectul său de reglementare, intră sub incidenţa art.19 alin.(1) lit.g) din Legea nr.590/2003, urmând a fi ratificat, potrivit art.19 alin.(3) din aceeaşi lege, prin ordonanţă de urgenţă.

Începând cu anul 1991, România a beneficiat de asistenţă financiară nerambursabilă de aproximativ 177 milioane de euro, sprijin oferit de RFG în vederea integrării în UE.
Baza legală o reprezintă „Acordul cadru privind colaborarea financiară pentru anul 2006, între Bucureşti şi Republica Federală Germania”, semnat la 6 mai 1994, ratificat de Parlamentul prin Legea nr.17 din 6 martie 1995, intrat în vigoare la 10 septembrie 1996.
Acest tip de asistenţă este destinată următoarelor măsuri:

1.  Un împrumut în valoare de 3.000.000 EUR şi o sumă de finanţare nerambursabilă de până la 2.000.000 EUR pentru proiectul  „Infrastructură comunală, faza II” în  vederea renovării centrului istoric al oraşului Timişoara,
2.   şi o sumă finanţare (nerambursabilă) de 1.000.000 EUR pentru crearea unui fond pentru studii şi specialişti.
Proiectul de Lege face parte din categoria legilor ordinare, potrivit art. 76 din Constituţia României, republicată.
La dezbaterea proiectului a participat în conformitate cu prevederile art. 54 şi 55 din Regulamentul Camerei Deputaţilor, doamna Graţiela Iordache, Secretar de Stat în cadrul Ministerului Finanţelor Publice.

La lucrările comisiei au participat 31 deputaţi, din totalul de 31 membri ai comisiei.

Raportul comisiei a fost adoptat cu unanimitate de voturi. 
Proiectul de lege, potrivit art. 75 din Constituţia României, republicată şi a art. 86 din Regulamentul Camerei Deputaţilor, este de competenţa decizională a Senatului.
În urma dezbaterii proiectului de Lege aprobarea Ordonanţei de urgenţă a Guvernului nr.171/2008 pentru ratificarea Acordului între Guvernul României şi Guvernul Republicii Federale Germania privind colaborarea financiară pentru anul 2006, semnat la Bucureşti la 24 iulie 2008, în şedinţa din data de 10 februarie 2009,     comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de iniţiator.
	PREŞEDINTE,

Ştefan Viorel
	SECRETAR,

Iuliu Nosa


Consilier parlamentar:
Luminiţa Ghiorghiu

